Svend Erik Hovmand (V), 2000-04-12:
Venstres ordfører, hr. Harald Kjøller, sagde, at han håbede at ministerskiftet varslede en ny tid.
Jeg vil gerne føje til de kloge ord, at det er et håb, som hele Venstres folketingsgruppe deler.
Da jeg for 25 år siden skrev en bog, der hedder »Det nære samfund«, havde vi et håb om, at Socialdemokratiet ville begynde at ændre holdning, væk fra det centralistiske og over til det mere decentrale.
Det håb bundede sig i en forespørgselsdebat, som vi havde på det tidspunkt, hvor regeringen Anker Jørgensen overlevede med en enkelt stemmes flertal i spørgsmålet om decentralisering eller centralisering.
Regeringen overlevede kun, fordi man til allersidst, langt ud på aftenen, fik SF med på en dagsorden, som i virkeligheden sagde det samme som vi andre, nemlig at
man skulle decentralisere udviklingen.
Da håbede vi så på, at det var et nyt signal fra Socialdemokratiet, men det håb er desværre bristet utrolig mange gange.
Jeg skrev eksempelvis et brev til statsministeren, en lille nytårshilsen i begyndelsen af sidste år, 1999, og sagde til ham: Kære statsminister, nu er chancen her.
Nu er chancen her for at opfylde mange af de løfter, som statsministeren og skiftende ministre har givet til yderområderne i Danmark.
I året 1999 skal regeringen tage stilling til seks-otte forskellige statslige institutioners placering.
Det er Måltidets Hus, det er IT-centret, det SMV-centret, det er et statsfængsel osv. osv. - otte institutioner.
Jeg håber nu, sluttede jeg så, at regeringen, statsministeren, vil leve op til de mange løfter, man har givet til udkantsområderne.
Hvad er der sket?
Der er desværre sket det, at Måltidets Hus er blevet placeret i København, at IT-centret er blevet placeret i København
, osv.
Og når man så går den enkelte fagminister på klingen og spørger: Hvorfor?
Ja, så får man det svar: Ja, i princippet er vi enige om, at vi skal lægge det ud, og at det bør decentraliseres, men lige præcis i denne her situation kan vores vanskeligheder kun løses ved at osv. Jeg vil gerne sige til ministeren, at det ikke bare er tilfældet med de gerninger, som ikke er blevet gjort i 1999; det fortsætter jo desværre.
Tag hele diskussionen om KVU, altså spørgsmålet om undervisningens placering.
Tag hele spørgsmålet om Told og Skat.
Carsten Koch, som nu ikke er her mere, gennemførte en centralisering ud over alle grænser.
Tilsvarende, også centralisering.
Hvad vil der ske omkring domstolene?
Hvad vil der ske omkring politikredsene?
Vi vil dér opleve den samme centralistiske linje fra Socialdemokratiet.
Jeg håber det ikke, og derfor deler jeg til fulde det ønske, som Venstres ordfører formulerede, da han sagde, at vi håber meget i Venstre, at ministerskiftet nu varsler en ny tid for Danmark.
Se, hvis Dansk Folkepartis ordfører havde overværet den seneste debat, vi netop har haft her i Tinget, så ville han vide, at jeg benyttede den debat til at sige, at nu har vi fået en ny indenrigsminister, som varsler en ny tid.
Det er i hvert fald det håb, vi har i Venstre.
Vi har også det håb, når det drejer sig om spørgsmålet om ekspropriationsbestemmelser.
Vi går ud fra, at den nye indenrigsminister tænker anderledes, og vi går ud fra, at den situation, som her beskrives, overhovedet ikke opstår.